CELEX: C2005/143/01
Language: da
Date: 2005-06-11 00:00:00
Title: Orientering om forelæggelse af præjudicielle spørgsmål fra de nationale retter

11.6.2005   
            
            
               DA
            
            
               Den Europæiske Unions Tidende
            
            
               C 143/1
            
         Meddelelse
   En skriftlig orientering om ordningen med præjudiciel forelæggelse for Domstolen blev i 1996 meddelt de nationale domstole gennem de kompetente nationale myndigheder. Idet denne orientering har vist sig at være nyttig i praksis, har Domstolen påtaget sig at ajourføre orienteringen i lyset af de indvundne erfaringer, og Domstolen finder det i dag hensigtsmæssigt at udsende orienteringen ved at offentliggøre den i Den Europæiske Unions Tidende.
   
      ORIENTERING
   
   om forelæggelse af præjudicielle spørgsmål fra de nationale retter
   (2005/C 143/01)
   
               1.
            
            
               Ordningen med præjudiciel forelæggelse er en grundlæggende mekanisme i unionsretten, der har til formål at give de nationale retter mulighed for at sikre en ensartet fortolkning og anvendelse af denne ret i samtlige medlemsstater.
            
         
               2.
            
            
               De Europæiske Fællesskabers Domstol har kompetence til at afgøre præjudicielle spørgsmål om fortolkningen af unionsretten og om gyldigheden af afledte retsakter. Domstolen er tillagt denne almindelige kompetence i henhold til EF-traktatens artikel 234 og i visse særlige tilfælde med hjemmel i andre bestemmelser.
            
         
               3.
            
            
               Da den præjudicielle procedure er baseret på et samarbejde mellem Domstolen og de national retter, er det med henblik på at sikre en effektiv procedure formålstjenligt at give de nationale retter følgende oplysninger.
            
         
               4.
            
            
               Formålet med disse praktiske oplysninger, der ikke er bindende, er at give de nationale retter en orientering om, hvornår der skal foretages en præjudiciel forelæggelse, og at bistå dem med at formulere og præsentere spørgsmålene, der forelægges Domstolen.
            
         Domstolens opgave inden for rammerne af den præjudicielle procedure
   
               5.
            
            
               Domstolens opgave inden for rammerne af den præjudicielle procedure er at fortolke fællesskabsretten eller træffe afgørelse om dens gyldighed, men ikke at anvende denne ret på de faktiske omstændigheder, der gav anledning til hovedsagen, hvilken opgave tilkommer den nationale ret. Det tilkommer hverken Domstolen at udtale sig om faktiske spørgsmål, der rejses i tvisten i hovedsagen, eller at tage stilling til forskellige opfattelser om fortolkningen eller anvendelsen af nationale retsregler.
            
         
               6.
            
            
               Domstolen udtaler sig om fortolkningen eller gyldigheden af fællesskabsretten, idet den søger at give en besvarelse, der er nyttig for afgørelsen af tvisten, men det er den nationale ret, der skal drage konsekvenserne heraf, i givet fald ved at undlade at anvende den pågældende nationale regel.
            
         Beslutningen om at forelægge Domstolen et spørgsmål
   Hvem stiller spørgsmålet?
   
               7.
            
            
               Enhver ret i en medlemsstat kan i princippet, for så vidt den skal træffe afgørelse i en sag, der fører til en retslig afgørelse, forelægge Domstolen et præjudicielt spørgsmål inden for rammerne af EF-traktatens artikel 234 og EKSF-traktatens artikel 150. Domstolen fortolker begrebet »ret« som et selvstændigt fællesskabsretligt begreb.
            
         
               8.
            
            
               Inden for det særlige område, hvor institutionerne handler inden for afsnit IV, tredje del, i EF-traktaten om visum, asyl, indvandring og andre politikker i forbindelse med den fri bevægelighed for personer — navnlig på området for retlig kompetence og anerkendelse og fuldbyrdelse af retsafgørelser — er det kun retter, der træffer afgørelse i sidste instans, der kan forelægge spørgsmål, jf. EF-traktatens artikel 68.
            
         
               9.
            
            
               På samme måde gælder det i overensstemmelse med artikel 35 i traktaten om Den Europæiske Union, at institutionernes retsakter inden for området for politisamarbejde og retligt samarbejde i kriminalsager kun kan gøres til genstand for en præjudiciel forelæggelse af retterne i de medlemsstater, der har godkendt Domstolens kompetence, idet hver stat afgør, om muligheden for at indbringe sagen for Domstolen skal være åben for samtlige retter i staten eller forbeholdt de retter, der træffer afgørelse i sidste instans.
            
         
               10.
            
            
               Det er ikke nødvendigt, at det er sagens parter, der rejser spørgsmålet; den nationale ret kan forelægge spørgsmålet ex officio.
            
         Forelæggelse af et fortolkningsspørgsmål
   
               11.
            
            
               Enhver ret er beføjet til at stille Domstolen et spørgsmål om fortolkningen af en fællesskabsretlig regel, såfremt den finder det nødvendigt for at afgøre en verserende sag.
            
         
               12.
            
            
               En ret, hvis afgørelser ifølge national ret ikke kan appelleres, er imidlertid principielt pligtig at indbringe et sådant spørgsmål for Domstolen, medmindre der allerede foreligger retspraksis på området (og en eventuel ny sammenhæng ikke rejser reel tvivl med hensyn til muligheden for at anvende denne retspraksis), eller det helt klart fremgår, hvorledes fællesskabsbestemmelsen skal fortolkes.
            
         
               13.
            
            
               En ret, hvis afgørelser kan appelleres, kan således, navnlig når den finder at være tilstrækkelig oplyst gennem Domstolens praksis, selv træffe afgørelse om den korrekte fortolkning af fællesskabsretten og dens anvendelse i den faktiske situation, den har fastlagt. Imidlertid kan en præjudiciel forelæggelse på det rigtige stadium af sagen vise sig at være særlig nyttig, når der er tale om et nyt fortolkningsspørgsmål, der er af almen interesse for fællesskabsrettens ensartede anvendelse i hele Unionen, eller det ikke ser ud til, at gældende retspraksis kan anvendes på nye faktiske omstændigheder.
            
         
               14.
            
            
               Det påhviler den nationale ret at angive, i hvilken henseende den fortolkning, der anmodes om, er nødvendig, før den afsiger sin dom.
            
         Forelæggelse af spørgsmål om gyldigheden
   
               15.
            
            
               Selv om de nationale retter kan forkaste de anbringender om ugyldighed, som parterne har påberåbt sig, er Domstolen enekompetent til at erklære en fællesskabsretsakt ugyldig.
            
         
               16.
            
            
               Enhver national ret skal således forelægge et spørgsmål for Domstolen, når den er i tvivl om gyldigheden af en fællesskabsretsakt, idet den skal angive, hvorfor retsakten efter rettens opfattelse kan være behæftet med en ugyldighed.
            
         
               17.
            
            
               Den nationale ret kan dog, såfremt den nærer alvorlig tvivl om gyldigheden af en fællesskabsretsakt, som danner grundlag for en national retsakt, undtagelsesvis midlertidigt udsætte gennemførelsen af denne retsakt eller træffe enhver anden foreløbig forholdsregel i relation hertil. Den har i så fald pligt til at forelægge spørgsmålet om fællesskabsretsaktens gyldighed for Domstolen, idet den skal angive, hvorfor retsakten efter rettens opfattelse ikke er gyldig.
            
         Tidspunktet for forelæggelse af et præjudicielt spørgsmål
   
               18.
            
            
               Den nationale ret kan forelægge Domstolen et præjudicielt spørgsmål, når den konstaterer, at en besvarelse af spørgsmål om fortolkning eller gyldighed er nødvendig for dens afgørelse; det er denne, der er bedst placeret for at kunne bedømme, på hvilket stadium i sagen der er anledning til at forelægge et sådant spørgsmål.
            
         
               19.
            
            
               Det er imidlertid ønskeligt, at beslutningen om at forelægge et præjudicielt spørgsmål først træffes på et stadium i sagen, hvor den forelæggende ret kan fastlægge den faktiske og retlige ramme for problemstillingen således, at Domstolen råder over alle de oplysninger, der er nødvendige for i givet fald at kunne efterprøve, om fællesskabsretten finder anvendelse på tvisten i hovedsagen. Det kan også vise sig at være i den gode retsplejes interesse, at det præjudicielle spørgsmål stilles efter en kontradiktorisk retsforhandling.
            
         Formen for den præjudicielle forelæggelse
   
               20.
            
            
               Den afgørelse, hvorved den nationale ret forelægger Domstolen et præjudicielt spørgsmål, kan have en hvilken som helst form, som i henhold til national ret er tilladt for afgørelser af processuelle spørgsmål. Det skal imidlertid erindres, at det er dette dokument, der udgør grundlaget for sagen ved Domstolen, og at denne må råde over oplysninger, der gør det muligt for den at give den nationale ret en nyttig besvarelse. Hertil kommer, at det kun er anmodningen om en præjudiciel afgørelse, der notificeres for de interesserede, der er berettigede til at afgive indlæg til Domstolen — bl.a. medlemsstaterne og institutionerne — og som bliver oversat.
            
         
               21.
            
            
               Det forhold, at det er nødvendigt at oversætte anmodningen, tilsiger en enkel, klar og præcis affattelse uden overflødige oplysninger.
            
         
               22.
            
            
               En tekst på ikke mere end ca. 10 sider er ofte tilstrækkelig til, at rammen for en præjudiciel anmodning kan beskrives på en hensigtsmæssig måde. Samtidig med at afgørelsen om forelæggelse skal være kortfattet, skal den imidlertid være tilstrækkelig komplet og indeholde samtlige relevante oplysninger for, at Domstolen og de interesserede, der er berettigede til at afgive indlæg, kan forstå den faktiske og retlige ramme for hovedsagen. Afgørelsen om forelæggelse skal navnlig:
               
                           —
                        
                        
                           indeholde en kort redegørelse for tvistens genstand samt for de relevante faktiske omstændigheder, som de er blevet fastlagt, eller i det mindste forklare de faktiske antagelser, som det præjudicielle spørgsmål er baseret på,
                        
                     
                           —
                        
                        
                           gengive indholdet af de nationale bestemmelser, der kan finde anvendelse, og i givet fald identificere den relevante nationale retspraksis, idet der i alle tilfælde angives præcise henvisninger (eksempelvis side i en lovtidende eller i en angiven domssamling, eventuelt med en internetadresse),
                        
                     
                           —
                        
                        
                           så præcist som muligt angive de fællesskabsbestemmelser, der er relevante i den pågældende sag,
                        
                     
                           —
                        
                        
                           redegøre for grundene, der har fået den forelæggende ret til at stille spørgsmål ved fortolkningen eller gyldigheden af visse fællesskabsbestemmelser samt den forbindelse, retten ser mellem disse bestemmelser og den nationale lovgivning, der finder anvendelse på tvisten i hovedsagen,
                        
                     
                           —
                        
                        
                           i givet fald indeholde en sammenfatning af de væsentligste relevante argumenter, der er fremført af parterne i hovedsagen.
                        
                     Med henblik på at lette læsningen af afgørelsen om forelæggelse og muligheden for at henvise hertil er det nyttigt, at de forskellige punkter eller afsnit nummereres.
            
         
               23.
            
            
               Endelig kan den forelæggende ret, hvis den finder dette muligt, kortfattet angive sin opfattelse vedrørende besvarelsen af de præjudicielle spørgsmål.
            
         
               24.
            
            
               Selve det eller de præjudicielle spørgsmål skal findes i en særskilt og klart identificeret del af afgørelsen om forelæggelse, sædvanligvis dennes indledning eller afslutning. Spørgsmålene skal kunne forstås uden at henvise til fremstillingen af begrundelsen for anmodningen, der dog angiver den sammenhæng, der er nødvendig for, at der kan foretages en fyldestgørende bedømmelse.
            
         Den præjudicielle forelæggelses virkninger for den nationale procedure
   
               25.
            
            
               Forelæggelse af et præjudicielt spørgsmål for Domstolen medfører, at sagen for den forelæggende ret udsættes, indtil Domstolen har truffet afgørelse.
            
         
               26.
            
            
               Den nationale ret forbliver imidlertid kompetent til at træffe beskyttelsesforanstaltninger, navnlig inden for rammerne af en bedømmelse af gyldighed (jf. punkt 17 ovenfor).
            
         Sagsomkostninger og fri proces
   
               27.
            
            
               Behandlingen af præjudicielle sager for Domstolen er gratis, og Domstolen træffer ikke afgørelse om parternes omkostninger i hovedsagen; det tilkommer den nationale ret at træffe afgørelse herom.
            
         
               28.
            
            
               Såfremt en part ikke råder over tilstrækkelige midler, og for så vidt som de nationale regler indeholder hjemmel hertil, kan den forelæggende ret yde denne part fri proces til dækning af omkostningerne, navnlig til den repræsentation, som parten har brug for ved Domstolen. Domstolen kan også selv yde en sådan fri proces.
            
         Korrespondance mellem den nationale ret og Domstolen
   
               29.
            
            
               Forelæggelsesafgørelsen og de relevante dokumenter (navnlig sagens akter, eventuelt i kopi) skal sendes direkte til Domstolen af den nationale ret ved rekommanderet forsendelse (stilet til »Greffe de la Cour de justice des Communautés européennes, L-2925 Luxembourg«, tlf. (352) 430 31).
            
         
               30.
            
            
               Domstolens justitssekretær er i kontakt med den nationale ret, indtil afgørelsen afsiges, idet han løbende tilstiller retten genparter af processkrifterne.
            
         
               31.
            
            
               Domstolen fremsender også sin afgørelse til den forelæggende ret. Domstolen vil sætte pris på, hvis den nationale ret oplyser, hvordan denne afgørelse vil blive anvendt i hovedsagen, og i givet fald fremsender sin endelige afgørelse til Domstolen.